Lindegaarden GrundejerForening
[www.lindegaardengf.dk](http://www.lindegaardengf.dk)
kontakt@lindegaardengf.dk Den 19.6.2016

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**BERETNING OM FORENINGENS VIRKE I 2015 / 2016.**

**Nye medlemmer.**

Der er ikke kommet nye medlemmer siden sidste års generalforsamling, men det må forventes i løbet af det næste år, idet der for øjeblikket er flere huse til salg i vores område.

**Beplantningen generelt.**

Når man taler med grundejere og besøgende i vores område, udtrykker de stor glæde over den dejlige natur med lyset, bakkerne og udsigterne, enten fra egen grund eller en gåtur til de fritlagte bakketoppe omkring os. Derfor er det vigtigt, at grundene ikke gror til med høje træer som forringer disse forhold, og at alle stier er nemt fremkommelige.

Godt naboskab kan klare mange af de problemstillinger, der kan opstå omkring høje træer, men det er hver enkelt grundejer, der selv har ansvaret for at overholde deklarationen, som er vores rettesnor, og den er rimelig klar: Bortset fra enkeltstående træer må bevoksningen ikke overstige 2,5 m. og ikke have skovlignende karakter, hvor trækroner mødes og lukker af for lys og gennemsyn. Langt de fleste medlemmer overholder heldigvis disse regler, men det er bestyrelsens pligt at påse, at deklarationen overholdes af alle.

Bestyrelsen var i maj 2015 på rundgang forbi alle parceller for at se, hvordan det står til med beplantningen. Det gav anledning til at kontakte 10 medlemmer for at minde dem om at overholde deklarationens bestemmelser. Næsten alle disse steder er situationen efterfølgende bragt i orden. Det er glædeligt at konstatere, at langt de fleste grundejere holder bevoksningen nede løbende, så beskæringen er til at overkomme både til glæde for grundejeren selv men også for omgivelserne.

**Beplantningsbæltet mod Lindegården.**

Som oplyst i beretningen sidste år, havde Lindegården været imødekommende over for bestyrelsens ønske om en ny aftale om beskæring af det beplantningsbælte der støder op til vores område. Aftalen gjaldt for 2015 og indebar, at vi måtte beskære ned til 3 meters højde, at vi selv skulle stå for bortskaffelse af de afklippede grene, samt at træer og buske skulle beskæres, så de fortsat er levedygtige.

Vi synes beskæringen i efteråret gav et fint resultat, og håber også at Lindegårdens ejere er tilfredse. Vi vil imidlertid gerne takke de mange frivillige i bunden af Alfestien for deres store indsats med at beskære og slæbe grene sammen til bunke på vendepladsen, som så kunne køres bort i forbindelse med foreningens øvrige grenopsamling i oktober. En særlig tak skal lyde til Anette for at have varetaget kontakten med Lindegaardens ejer for at få aftalen i hus, og derefter motiveret og koordineret de nærmeste grundejere i løsningen af denne særlige opgave.

**Fællesstierne.**

Fællesstierne benyttes af mange medlemmer til en gåtur mellem vejene og til/fra fællesarealerne. Det er derfor vigtigt, at grundejerne holder stierne farbare langs deres grunde, både med beskæring af beplantningen og med hyppig græsslåning.

Vores havemand vil fortsat slå gangstier op over Truntebakken fra bunden af Truntestien og stien mellem Alfestien og Truntestien. Det er behageligt, at nabogrundejerforeningerne, som administrerer fællesarealet sydvest for os, har en lignende ordning med at få slået græsstier. Det forbedrer fremkommeligheden og reducerer risikoen for bid af flåter.

**Grenordningen.**

Grundejerforeningens grenordning er gavnlig, både for medlemmerne og for bestræbelserne på at bevare lys og udsigt samt at friholde stier og vej rabatter. Når det er overkommeligt at få fjernet grenene, er man også mere motiveret for at beskære. Efterårets grenafhentning blev som de foregående år godt udnyttet.

Forårets grenafhentning havde som de foregående år et mindre omfang. Den var planlagt til uge 18, men blev en uge forsinket på grund af en teknisk fejl på havemandens grej.

Til efteråret hentes der grene i uge 44, som begynder mandag d. 31. oktober. Grene skal være mellem 1 og 4 m. og lægges i få bunker langs grunden ud til vejen eller på en vendeplads. Den kommunale afhentning af storskrald og grene, er et godt supplement, selv om det er lidt mere besværligt med grenene, som højst må være 1 m. lange og skal bundtes i max. 10 bundter. Næste kommunale afhentninger sker d. 5. oktober og 30. nov.

**Vejene.**

Bestyrelsen sørger løbende for at reparere vejene, når der opstår huller. Vejenes tilstand i dette forår er tilfredsstillende, og de få beskedne huller der er på grusvejene vil blive vurderet igen til efteråret.

Vi har konstateret, at græsrabatterne nogle steder gror 10-50 cm ind over asfalten, hvilket formentlig forringer regnvandets naturlige afløb væk fra asfalten. Bestyrelsen vil derfor undersøge omfanget af græsbegroningen og eventuelle løsningsbehov og -muligheder.

På sidste generalforsamling blev bestyrelsens økonomiplan gennemgået med særlig vægt på vedligeholdelse og fornyelse af asfaltbelægninger. I følge en faglig vurdering i 2015 er asfaltvejenes tilstand så gode, at en renovering af vejene sandsynligvis kan udskydes 8-10 år og så måske kunne blive sammenfaldende med sommerhuskloakeringen og vejudbedringer i forbindelse hermed. Siden er kommunens kloakeringsplaner dog blevet revideret, således at vores sommerhusområde nu først planlægges at blive kloakeret i slutningen af perioden 2027 - 2042.

Vi ønsker, at udgifterne til vedligehold af Stihøjvejs strækning fra Ordrupvej til Stihøjvej 2 fordeles til alle vejberettigede af denne strækning. Vi har søgt råd hos Kommunen, som imidlertid skal have penge for at udarbejde et konkret forslag til en omkostningsfordeling, men har siden sidste sommer sagt de gerne vil udarbejde en vejledning om det principielle spørgsmål om omkostningsfordeling for vedligehold af private fællesveje, som kan bruges ved en forhandling med nabo grundejerforeningerne. Kommunen har dog endnu ikke haft tid til at udarbejde en sådan vejledning.

Vi forsøger nu, at få Sommerhusrådet for Odsherreds Landliggere (SOL) til at få kommunen til at opprioritere denne vejledning, som flere i kommunen har brug for.

**Bankforbindelse**

Tak til vores kasserer, Jens-Jakob, for et grundigt arbejde med at afsøge mulighederne for at finde en mere rente indbringende, men sikker placering af foreningens formue. Den lokale Sparekasse var reelt ikke interesseret i at have en forening som vores som kunde, så vi fortsætter med at have formuen placeret på en konto i Danske Bank.

**Byggesag.**

På baggrund af en generalforsamlingsbeslutning fra 2004, som opfordrer bestyrelsen til bedst muligt at sikre, at bestemmelserne i bygningsreglementet og den tinglyste deklaration overholdes i høringssvar vedr. dispensationsansøgninger, afviste bestyrelsen sidste år at anbefale en byggesag om opførelse af en carport, hvor der fra bygherrens side var søgt om dispensation for både afstand til skel og for bygningshøjde. Kommunen har dog i foråret efter en såkaldt helhedsvurdering alligevel godkendt byggesagen.

**Foreningens hjemmeside og mail-adresser.**

Jeg håber, at mange af jer jævnligt besøger vores informative hjemmeside [www.lindegaardengf.dk](http://www.lindegaardengf.dk). Her kan man holde sig orienteret om serviceydelser som f.eks. genbrugsstation, grenordning, storskrald, tanktømning, se råd om beplantning og beskæring, generalforsamling, vedtægter og deklaration, og hvad man ellers har brug for som medlem. Der er desuden en række nyttige links til Odsherred Kommune m.m.

I kan også se det [jubilæumsskrift](http://www.lindegaardengf.dk/Om_foreningen/historie.html), som blev skrevet, da foreningen fyldte 40 år. Her er der interessant læsning om områdets historie, udstykningen fra Lindegaarden m.m.

Vi har nu registreret mailadresser fra langt de fleste grundejere - der mangler kun for
7 grunde -, hvilket gør informationen til medlemmerne meget hurtigere og billigere. Alle bedes huske at meddele bestyrelsen, hvis de skifter mailadresse og helårsadresse.

**Projektsamarbejde.**

Som led i kommunens ønske om udvikling af sommerhusområderne har vi i det forløbne år samarbejdet med andre grundejerforeninger om projektet Motions-, Oplevelses- og Læringsmiljøer (MOL) til vitalisering af Ordrup by, Kårup Skov og Næsskoven ved her at etablere aktivitetsmiljøer for alle aldersgrupper. Tak til Dorte Berg for din deltagelse i det spændende projekt. En projektmappe (se den på [hjemmesiden under Nyttige links](http://lindegaardengf.dk/Nyttige_links.html)) blev færdig i marts 2016, og skal danne grundlag for at søge diverse fondsmidler til realisering af projektet, som får opbakning fra Naturstyrelsen og økonomisk støtte fra kommunen.

**Havvindmøllepark i Sejerøbugten**

Bestyrelsen orienterede i efteråret medlemmerne om, at et område mellem Røsnæs og Sejerø var udpeget som et af flere mulige placeringer af kystnære havvindmølleparker. Ministeriet har imidlertid i april udelukket Sejerøbugten som placering, og stoppet udbud og undersøgelsesprocessen til den placering.

**Sammenslutningen af grundejerforeninger.**

Der er tre sammenslutninger af grundejerforeninger, som arbejder sammen i udvalget med det lange navn ”Koordinationsudvalget for Sammenslutninger af fritidshusejere i Odsherred kommune” – forkortet KSO, hvor Poul Andersen sidder i bestyrelsen. KSO udpeger 4 medlemmer til Sommerhusrådet for Odsherreds Landliggere (SOL), som derudover består af 2 sommerhusejere, der vælges på det årlige Vig-møde, samt 3 medlemmer af byrådet i Odsherred.

På møderne i Sommerhusrådet (SOL) drøftes emner af interesse for sommerhusejerne. Jeg vil nævne et par sager af interesse:

* **Tangrensning**. Alt tyder på, at kommunen (efterhånden) tager alvorligt på de problemer, som tang på strandene medfører. Der er afsat en pæn sum på budgettet – og pengene blev ikke brugt op i 2015. Det må formodes at tangproblemer på Ordrup Strand derfor reduceres i 2016.
* **Postkasseanlæg**. Postmesteren i Holbæk har med mail sendt et brev af 16. marts 2016 til alle sommerhus-grundejerforeninger i Odsherred med anmodning om, at foreningerne sørger for, at der opstilles postkasseanlæg i foreningens område. Loven er fra 2010 og omfatter imidlertid kun områder der er udstykket efter 1973, så det har i denne omgang ikke betydning for vores grundejerforening.

**50 års jubilæum**

Som bekendt har foreningen 50 års jubilæum i år, hvilket bestyrelsen allerede sidste år annoncerede ville blive markeret i forbindelse med generalforsamlingen. Vi har i den anledning fået byrådsmedlem Jesper Koch, som også er formand for SOL, til at orientere os om SOL’s virke, konkrete sager med interesse for Ordrupområdet samt svare på spørgsmål. Og så slutter vi af med en frokost for dem der har tilmeldt sig.

**Afslutning.**

Til sidst vil jeg sige tak for den positive dialog, der har været med medlemmer i årets løb, til bestyrelsen for et rigtig godt og effektivt samarbejde samt revisorerne for deres indsats.

Med disse ord overlader jeg beretningen til generalforsamlingens behandling.

*På bestyrelsens vegne
Henning Balslev Clausen, formand.*